પરંતુ ગણપતને એમની એકેય શિખામણ કામ લાગી નહિ. એણે તો પોતાના ભાગ્યને શણગારવા માંડ્યું. દુકાનમાં સવારથી સાંજ સુધી બઉ મહેનત કરતા. ગ્રાહકોને સારો જવાબ અને સસ્તો માલ મળી રહેતો. કોઈ ગરીબ કે જરૂરિયાતમંદને શેઠ ઉધારમાં પણ આપતા. ક્યારેક કોઈ રૂપિયા ના આપી શકે તો, ‘તું તારે થાય ત્યારે દેજે, મૂંઝાતો નહિ’ એમ કહી પેલાના મોં પર થૂંકનો છંટકાવ કરતા. ક્યારેક ફાંગી આંખોને કારણે ગેરસમજ થતી, પણ આફ્ટર ઓલ ગામમાં ગણપતશેઠની બોલબાલા તો રહેતી જ. ગણપતશેઠ દુકાનના કામને જ ઓળખતા, એમને હજુ સુધી બીજા કોઈ ‘કામ’ નો પરિચય થયો જ નહોતો. એમને કોઈ લાલચમાં નાખીને છેતરી શકતું નહિ, એટલે એમનું નામ ગણપત ગઠ્ઠો પડી ગયેલું; કારણ કે આ ગઠ્ઠો કોઈથી પીગળતો નહિ. એમની ફાંગી આંખોને કારણે જ એમને ઝમકુડી આગળ પીગળવું પડેલું.